                                                                               ANEXA 1 la HCL ________________

REGULAMENT
de atribuire a locuinţelor de serviciu din fondul locativ al  unității administrativ-teritoriale Timișoara

           Prevederile prezentului Regulament se aplică numai personalului angajat în cadrul aparatului de specialitate al Primarului Municipiului Timișoara, serviciilor publice și regiilor/ societăților comerciale ale Consiliului Local al Municipiului Timișoara. 

Art. 1. Poate beneficia de atribuirea unei locuințe de serviciu personalul angajat în cadrul aparatului de specialitate al Primarului Municipiului Timișoara, serviciilor publice și regiilor/ societăților comerciale ale Consiliului Local al Municipiului Timișoara, dacă nu deţine sau nu a deţinut, el sau membrii familiei, o altă locuinţă în proprietate, respectiv dacă nu este beneficiar al unei alte locuințe cu chirie, proprietate de stat, proprietate a unităţii administrativ teritoriale sau a instituției în care îşi desfăsoară activitatea, în localitatea în care a solicitat locuința.
	NOTĂ: Restrictia referitoare la nedeţinerea unei locuinţe în proprietate nu are în vedere locuinţele înstrăinate în urma unei actiuni de partaj sau locuințele trecute în proprietatea Statului în mod abuziv şi care nu au fost retrocedate în natură. De asemenea, restricțiile nu se aplică în cazul deținerii cu chirie a unui spațiu locativ în cămine de familişti sau de nefamilişti, precum şi chiriaşilor din locuințele preluate în mod abuziv de stat și care fac obiectul unor solicitări de retrocedare sau care sunt retrocedate către foștii proprietari. Prin cămine de familişti sau de nefamilişti se înțeleg clădirile dotate cu camere de locuit individuale şi cu dependințele, dotările și unitățile comune.

Art.2. În vederea atribuirii locuințelor de serviciu, se vor da publicităţii prin afişare la sediul instituției, locuințele de serviciu disponibile, prezentul regulament, criteriile stabilite, actele justificative necesare care trebuie să însoțeasca cererea, locul de primire a cererilor, data limită de depunere a cererii.

Art. 3. Atribuirea locuinței de serviciu se face prin închiriere directă în baza propunerilor Comisiei de repartizare a locuințelor.
	Solicitările de repartizare a unei locuințe de serviciu vor fi analizate şi soluţionate de către Comisia de repartizare a locuințelor. Ședințele comisiei vor fi consemnate în procese verbale care trebuie să cuprindă motivele de admitere sau de respingere a cererilor privind atribuirea unei locuințe de serviciu.

Art 4. Criterii de atribuire a locuințelor de serviciu:
1. Studiile absolvite;
2. Importanța/ nivelul funcției deținute în cadrul instituției;
3. Calificative la evaluarea performanțelor profesionale obţinute în ultimii doi ani;
4. Situatia locativă actuală;
5. Situaţia familială.
	Hotărârile Comisiei pot fi contestate potrivit Legii contenciosului administrativ nr.554/2004, cu modificările și completările ulterioare.

Art. 5. Cererea privind atribuirea unei locuinţe de serviciu va fi depusă la Serviciul Relaționare cu Cetățenii al Primăriei Mun. Timișoara şi va fi însoțită de următoarele înscrisuri:
a) declarație autentică pe propria răspundere a solicitantului şi a soțului/soției că îndeplinește condiţiile prevăzute de prezentul regulament;
b) fotocopie a actul de identitate (buletin/carte de identitate) al solicitantului și după caz al soțului/soției și a persoanelor aflate în întretinere;
c) adeverintă eliberată de către Serviciul Resurse Umane privind calificativul obținut de către angajat la evaluarea anuală;
d) fotocopie a certificatului de căsătorie al solicitantului;
e) angajamentul prin care se obligă să comunice în scris, în termen de 5 zile lucrătoare de la ivirea oricărei situatii orice schimbare intervenită, de natură să modifice dreptul și calitatea sa de beneficiar al locuinței de serviciu (demisie, disponibilizare, mutare în altă localitate, dobândirea unei locuințe personale, etc.). Comunicarea se va face către Biroul Locuințe, în atenţia Comisiei de repartizare a locuințelor.
	Cererile de atribuire a unei locuințe de serviciu, împreună cu documentele anexate, se păstrează în arhiva Biroului Locuințe.
Se va urmări ca, în măsura posibilităților, la atribuirea locuințelor de serviciu, numărul de camere al locuinței să fie în concordanţă cu numărul membrilor de familie. 

Art. 6.	Chiriile pentru locuințele de serviciu se stabilesc în baza criteriilor prevăzute HG 310/2007, art. 26 din Ordonanţa de urgenţă a Guvernului nr. 40/1999, aprobată cu modificări și completări  prin Legea nr. 241/2001, cu modificările ulterioare.

Art. 7. Contractul de închiriere este accesoriu la contractul individual de muncă şi va avea următoarele anexe:
· proces verbal de predare primire a locuinţei;
· fişa suprafeţei locative închiriate;
· fişa de calcul pentru stabilirea chiriei lunare.
Contractul de închiriere va fi semnat de către conducătorul instituţiei în administrarea căreia se află locuinţa de serviciu, precum şi de către chiriaş.

Art 8.  Alte dispoziții:
Locuința de serviciu se pierde în situaţia în care personalului angajat în cadrul aparatului de specialitate al Primarului Municipiului Timișoara, serviciilor publice, regiilor /societăților comerciale ale Consiliului Local al Municipiului Timișoara i-a încetat contractul de muncă sau în situaţia în care angajatul ori soțul/ soția a dobândit sau înstrăinat o locuintă proprietate personală.
	Titularii contractelor de închiriere nu pot subînchiria către terţi spațiul  locativ atribuit cu titlu de locuintă de serviciu. De asemenea, chiriaşul are obligaţia conservării şi întreţinerii apartamentului ca un bun gospodar. Plata utilităţilor cade în sarcina exclusivă a beneficiarului contractului de închiriere.
	Sumele încasate din chiriile plătite de persoanele care beneficiază de locuinţă de serviciu se fac venit la bugetul local. Neplata în termen a chiriei atrage penalitătile prevăzute de lege, cuantumul acestora putând depaşi cuantumul chiriei restante. Neplata chiriei ori a utilitătilor timp de 3 luni duce la rezilierea contractului, chiriaşul urmând a părăsi locuinței în termen de 15 zile de la constatarea acestui fapt, pierzând dreptul de a mai beneficia în viitor de o locuinţă de serviciu în condiţiile prezentului regulament.
	Contractul de închiriere a locuinţei de serviciu încetează de drept la data încetării raporturilor de serviciu ale titularului și/sau în situaţia dobândirii unei locuinţe proprietate de către titular sau soţul/ soţia acestuia.

